Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: biztos ajánlásban felkérte a gazdasági minisztert, hogy gondoskodjék a távhőszolgáltatásról szóló 1998. évi XVIII. törvény 47. §-ában kapott felhatalmazás szerinti kormányrendelet mielőbbi előkészítéséről, továbbá felkérte Dunaújváros
Paragraph Index: 418

biztos ajánlásban felkérte a gazdasági minisztert, hogy gondoskodjék a távhőszolgáltatásról szóló 1998. évi XVIII. törvény 47. §-ában kapott felhatalmazás szerinti kormányrendelet mielőbbi előkészítéséről, továbbá felkérte Dunaújváros polgármesterét, hogy kezdeményezze a közgyűlés előtt a távhő- és melegvíz-szolgáltatás díjának megállapításáról és alkalmazási feltételeiről szóló rendelet olyan módosítását, mely szerint az alapdíj kedvezmény a fentiekben ismertetett megkülönböztetés nélkül megilleti a fogyasztót, illetve a fogyasztói közösséget. Az ajánlásra válasz még nem érkezett, de a válaszadás határideje sem telt el. A gazdasági miniszternek szóló ajánlás elérte célját, mert 1999. január 1-jén megjelent a távhőszol- 1999/79/II. szám gáltatásról szóló törvény végrehajtására kiadott 1/1999. (I. 1.) Korm. rendelet, mely tartalmazza a közüzemi szabályzatot is. A polgármester válaszának megérkezéséig az eljárás tovább folyik. OBH 10689/1997. Az Alkotmány 2. § (1) bekezdésében deklarált jogállamiságból fakadó jogbiztonság követelményével, valamint az Alkotmány 70/A. § (1)—(2) bekezdésében rögzített diszkrimináció tilalmának elvével összefüggésben nem okoz visszásságot a helyi települési önkormányzat idegenforgalmi adót kivető helyi rendelete, ha azt az önkormányzat a helyi horgászegyesület tagjai által épített 10—12 m2-es faházakra is kiveti. A panaszos beadványában Pécel Község Önkormányzatának idegenforgalmi adót kivető helyi rendeletét kifogásolta. Sérelmezte, hogy az önkormányzat az adót a helyi horgászegyesület tagjai által épített 10—12 m2-es faházakra is kivetette. Az állampolgári jogok országgyűlési biztosa általános helyettesének álláspontja szerint az önszervező helyi hatalomgyakorlás szervezeti kereteit megteremtő önkormányzatok alapvető feladata — a közhatalom helyi közügyekben való gyakorlása mellett — a helyi közszolgáltatások biztosítása. E feladatnak a helyi sajátosságokhoz és igényekhez igazítható ellátása — melynek során nélkülözhetetlen a helyi közösségek kezdeményezőkészsége, áldozatvállalása is — elengedhetetlenné teszi az önkormányzatok önálló gazdálkodása feltételeinek megteremtését. A gazdasági önállósulás egyik eszköze a helyi adók rendszere. Ez a települési önkormányzat számára lehetőséget teremt a helyi szuverén adóztatási jog gyakorlására, s ezzel együtt a helyi adópolitika kialakítására. A helyi adókról szóló 1990. évi C. törvény (a továbbiakban: Ha. tv.) 5. §-ának b) pontjában kapott felhatalmazás alapján az önkormányzat rendeletével kommunális jellegű adók (közötte az idegenforgalmi adó) bevezetésére jogosult. Az idegenforgalmi adó alanya a Ha. tv. 30. § (1) bekezdése szerint az a magánszemély, aki nem állandó lakosként az önkormányzat illetékességi területén legalább egy vendégéjszakát eltölt, vagy aki az önkormányzat illetékességi területén olyan üdülésre, pihenésre alkalmas épületnek tulajdonosa, amely nem minősül lakásnak. Az önkormányzat adó-megállapítási joga arra terjed ki, hogy az idegenforgalmi adót bevezesse, a már bevezetett adót hatályon kívül helyezze, illetőleg módosítsa, az adó bevezetésének időpontját és időtartamát (határozott vagy határozatlan időre) meghatározza. Az önkormányzat az adó mértékét a helyi sajátosságokhoz, az önkormányzat gazdálkodási követelményeihez és az adóalanyok teherviselő képességéhez igazodóan — a törvényben meghatározott felső (adómaximum) határokra figyelemmel — állapítja meg. Az önkormányzat adómegállapítási jogát két körülmény korlátozza: az, hogy az adóalanyt egy meghatározott adótárgy esetében csak egyféle — az önkormányzat döntése szerinti — adó fizetésére kötelezheti, a vagyoni típusú adók körében az adót egységesen — vagy tételes összegben, vagy a korrigált forgalmi érték alapulvételével — határozhatja meg, illetőleg az általa bevezetett adó mértékeként nem állapíthat meg többet az adómaximumnál.

Source: https://magyarkozlony.hu/hivatalos-lapok/fb099cd5628f0cf870629d5eef62e02db171d188/dokumentumok/01043d1a7629ce56f337a052076a09c0ca102301/letoltes